b'\n_START_ARTICLE_\nLuka Ra\xc4\x91a\n_START_SECTION_\nMladost i obrazovanje\n_START_PARAGRAPH_\nLuka Ra\xc4\x91a ro\xc4\x91en je u Donjem Ogorju kraj Sinja. Od 1966. godine \xc5\xbeivio je u Splitu, gdje je zavr\xc5\xa1io srednju elektrotehni\xc4\x8dku \xc5\xa1kolu. Bio je omiljen me\xc4\x91u vr\xc5\xa1njacima i aktivan u \xc5\xa1portu i organiziranju zabavnih doga\xc4\x91anja. Godine 1979. upisao je studij elektrotehnike na Vi\xc5\xa1oj elektrotehni\xc4\x8dkoj \xc5\xa1koli u Zagrebu . Nakon godinu dana odustao je od studija elektrotehnike i odlu\xc4\x8dio postati sve\xc4\x87enik. Isusova\xc4\x8dke zavjete je polo\xc5\xbeio 1989. godine, a za sve\xc4\x87enika ga je zaredo kardinal Franjo Kuhari\xc4\x87 1992. godine.\n_START_SECTION_\nPastoralni rad\n_START_PARAGRAPH_\nDo 1995. godine bio je vjerou\xc4\x8ditelj u Osijeku, a nakon toga odlazi na poslijediplomski studij u Rim, gdje je magistirao iz dogmatske teologije na temu poimanja ljubavi sv. Augustina. Nakon povratka iz Rima bio je kapelan na Zametu u Rijeci, a 1999. godine na nekoliko mjeseci posjetio je Banglade\xc5\xa1, kako bi istra\xc5\xbeivao \xc5\xbeivot hrvatskog misionara i suradnika Majke Tereze - Ante Gabri\xc4\x87a._NEWLINE_Nakon povratka, od 2000. godine, u Zagrebu je vodio Studentski katoli\xc4\x8dki centar (SKAC), koji se prije njegova dolaska zvao SKUC (Studentski kulturni centar). Brinuo se za duhovni \xc5\xbeivot studenata. Bio je omiljen me\xc4\x91u studentima, zbog vedrog duha i nekonvencionalnog pristupa. Tako\xc4\x91er je osmislio i pokrenuo projekt Modrave, ljetni kamp za duhovnu obnovu i odgoj mladih pokraj \xc5\xa0ibenika._NEWLINE_Godine 2003. do\xc5\xbeivio je te\xc5\xa1ku prometnu nesre\xc4\x87u i dva mjeseca bio u komi. Poslije je do\xc5\xa1ao k svijesti, vratilo mu se pam\xc4\x87enje i prolazi dugo razdoblje rehabilitacije. Za njegovo lije\xc4\x8denje odr\xc5\xbean je humanitarni koncert ozbiljne glazbe u Dubrovniku 22. lipnja 2010._NEWLINE_Objavio je knjige Ono malo vi\xc5\xa1e: Ante Gabri\xc4\x87 isusovac i misionar, Ljubav je zaista neslomljiva i \xc5\xa0alabahter za \xc5\xbeivot, a nakon djelomi\xc4\x8dnog oporavka ponovno je aktivan u pastoralu preko web stranice i sms poruka.\n_START_SECTION_\nLjubav je zaista neslomljiva\n_START_PARAGRAPH_\nLjubav je zaista neslomljiva (2005.)  je knjiga koja je nastala kao komentar na evan\xc4\x91elja u rasponu od \xc5\xa1est godina. Autor je u knjizi istaknuo i razradio misli koje \xc4\x8dovjeku mogu pomo\xc4\x87i u \xc5\xbeivotnim pote\xc5\xa1ko\xc4\x87ama i pitanjima i pozava na izlazak iz dru\xc5\xa1tvene, duhovne i crkvene prosje\xc4\x8dnosti. U svojim zapisima i komentarima isti\xc4\x8de veliku Bo\xc5\xbeju ljubav koju nitko nikada od ljudi ne bi mogao pokazati. Tekstovi u knjizi su i meditacije, propovijedi i odgovori Luke Ra\xc4\x91e kao studentskog duhovnika na pitanja studenata, \xc4\x8dlanova Studentskog katoli\xc4\x8dkog centra, pa je knjiga i dokument o nastajanju SKAC-a.\n_START_SECTION_\n\xc5\xa0alabahter za \xc5\xbeivot\n_START_PARAGRAPH_\n\xc5\xa0alabahter za \xc5\xbeivot: wwwvelikipozdrav@v.odsrca.hr (2008.) je duhovno-literarna zbirka koja je nastala kao plod vi\xc5\xa1egodi\xc5\xa1njeg internetskog komuniciranja Luke Ra\xc4\x91e s mladima, ali i vjernicima svih drugih dobnih skupina. Knjiga sadr\xc5\xbei tridesetak poglavlja kroz koja su obuhva\xc4\x87ene teme seksualnosti, celibata, gre\xc5\xa1nosti, zaljubljenosti, patnje, radosti uskrsnu\xc4\x87a, nevjere, mistike i druge. Djelo je zna\xc4\x8dajno jer je po prvi puta u hrvatskom pastoralu i komunikaciji vjernika i sve\xc4\x87enika u Hrvatskoj kao medij intenzivno kori\xc5\xa1ten internet.'